Mikä on ongelma ja miksi se on ongelma EU:n tasolla?

Euroopan vihreän kehityksen ohjelma vie EU:ta kohti ilmastoneutraaliutta vuoteen 2050 mennessä, ja se edellyttää uusiutuvien energialähteiden osuuden huomattavaa lisäämistä yhdennetyssä energiajärjestelmässä. Maakaasun osuus EU:ssa nykyisin kulutetuista kaasumaisista polttoaineista on 95 prosenttia, ja sen osuus EU:n kokonaisenergiankulutuksesta on 25 prosenttia. Vaikka maakaasun osuus pienenee vähitellen, biometaanin, synteettisen metaanin ja vedyn merkityksen odotetaan kasvavan. Näihin maakaasulle vaihtoehtoisiin ratkaisuihin kohdistuu kuitenkin monia sääntelyesteitä, eivätkä ne kuulu nykyisten energiaturvallisuusjärjestelyjen piiriin. Tämä hankaloittaa niiden käyttöönottoa ja vaikuttaa kustannustehokkuuteen nykyisten markkinaolosuhteiden ja sääntöjen vuoksi. Nykyinen sääntely ei helpota uusiutuvien ja vähähiilisten kaasujen rajatylittävää kauppaa ja infrastruktuurin kehittämistä eikä niiden esteetöntä pääsyä kaasumarkkinoille kaikkialla EU:ssa. Sen vuoksi ei saada hyödynnettyä kaikkea sitä potentiaalia, mikä liittyisi uusiutuvien ja vähähiilisten kaasujen toimituksiin mahdollisimman pienin kustannuksin ja turvallisesti. Lisäksi kaasua ostavilla asiakkailla ei ole tarvittavia oikeuksia ja välineitä, jotka auttaisivat valitsemaan markkinoilla kustannustehokkaimmat vaihtoehdot hiilestä irtautumiseksi.

Mitä on tarkoitus saada aikaan?

Yleisenä tavoitteena on helpottaa kustannustehokasta hiilestä irtautumista luomalla eurooppalaiset vetymarkkinat ja asteittain irrottamalla kaasumaisten polttoaineiden markkinat hiilestä siten, että samalla voidaan varmistaa energiaturvallisuus. Erityistavoitteina on 1) helpottaa avointen ja kilpailuun perustuvien EU:n vetymarkkinoiden syntymistä, 2) varmistaa uusiutuvista lähteistä tuotettujen kaasujen pääsy olemassa oleviin metaaniverkkoihin ja -markkinoille ja turvata niiden toimitusvarmuus, 3) varmistaa avoin ja osallistava infrastruktuurin suunnittelu ja 4) antaa kuluttajille oikeuksia ja välineitä valita halvimmat hiilestä irtautumisen vaihtoehdot.

Aloitteen tarkoituksena on muuttaa voimassa olevaa EU:n lainsäädäntöä ja luoda uusi kehys vedyn sisämarkkinoille, jotta voidaan toteuttaa kustannustehokas ja puhdas vetytalous. Uusiutuvien kaasujen tehokkaampien ja yhdentyneiden EU-markkinoiden edistäminen edellyttää yhdenmukaista ja koordinoitua sääntelyä kaikkialla EU:ssa, eikä sitä voida saavuttaa yksinomaan jäsenvaltioiden tasolla. Aloitteella pyritään myös välttämään markkinoita vääristäviä vaikutuksia, joita voisi olla tuloksena yhteensopimattomista ja hajanaisista toimintapoliittisista aloitteista, jos eri jäsenvaltiot kehittävät puhtaasti kansallisia ratkaisuja. Tämä aloite vaikuttaa osaltaan myös EU:n tason sitovien tavoitteiden saavuttamiseen. Kaasumaisten polttoaineiden merkitys energialähteiden yhdistelmässä tulevina vuosikymmeninä edellyttää kaasusektorin hiilestä irrottamista sellaisella tulevaisuuteen suuntautuvalla suunnittelulla, joka tähtää kilpailuun perustuviin hiilettömiin kaasumarkkinoihin, joiden avulla voidaan osallistaa ja suojella kaikkia EU:n kuluttajia. EU:n tason sääntelykehyksen luominen erityisesti vedylle tarkoitettua infrastruktuuria ja markkinoita varten edistäisi kansallisten vetymarkkinoiden yhdentymistä ja yhteenliittämistä.